CELEX: E2016J0005
Language: bg
Date: 2017-04-06 00:00:00
Title: Решение на Съда от 6 април 2017 година по дело E-5/16 — Община Осло (Директива 2008/95/ЕО — Марка — Авторско право — Обществен ред — Обществено достояние — Отличителен характер — Описателен характер — Знаци, състоящи се изключително от формата, която придава значителна стойност на стоките)

13.7.2017   
            
            
               BG
            
            
               Официален вестник на Европейския съюз
            
            
               C 224/18
            
         РЕШЕНИЕ НА СЪДА
   от 6 април 2017 година
   по дело E-5/16
   Община Осло
   
      (Директива 2008/95/ЕО — Марка — Авторско право — Обществен ред — Обществено достояние — Отличителен характер — Описателен характер — Знаци, състоящи се изключително от формата, която придава значителна стойност на стоките)
   
   (2017/C 224/09)
   По дело E-5/16 община Осло — МОЛБА до Съда по член 34 от Споразумението между държавите от ЕАСТ за създаване на Надзорен орган и Съд, подадена от Норвежкия апелативен съвет за права върху индустриалната собственост (Klagenemnda for industrielle rettigheter) относно тълкуването на Директива 2008/95/ЕО за сближаване на законодателствата на държавите членки относно марките, и по-специално член 3, параграф 1, букви б)—е) от нея, Съдът, в състав Carl Baudenbacher, председател и съдия-докладчик, Per Christiansen и Páll Hreinsson, съдии, постанови решение на 6 април 2017 г., чийто диспозитив гласи:
   
               1.
            
            
               Регистрацията като марка на знак, който се състои от произведения, за които срокът за защита на авторското право е изтекъл, сама по себе си не противоречи на обществения ред или на добрите нрави по смисъла на член 3, параграф 1, буква е) от Директива 2008/95/ЕО.
            
         
               2.
            
            
               Решението дали да бъде отказана регистрацията като марка на знаци, които се състоят от произведения на изкуството, въз основа на добрите нрави по смисъла на член 3, параграф 1, буква е) от Директива 2008/95/ЕО зависи по-специално от статуса или начина, по който се възприема произведението на изкуството в съответната държава от ЕИП. При тази оценка може да е от значение рискът от присвояване или оскверняване на дадено произведение.
            
         
               3.
            
            
               Регистрацията на знак може да бъде отказана единствено на основание на изключението, свързано с обществения ред, предвидено в член 3, параграф 1, буква е) от Директива 2008/95/ЕО, ако знакът се състои изключително от произведение, което е обществено достояние, и регистрацията на този знак би представлявала действителна и достатъчно сериозна заплаха за основен интерес на обществото.
            
         
               4.
            
            
               Член 3, параграф 1, буква д), подточка iii) от Директива 2008/95/ЕО може да се прилага за двуизмерни изображения на триизмерни форми, включително скулптури.
            
         
               5.
            
            
               Член 3, параграф 1, буква в) от Директива 2008/95/ЕО трябва да се тълкува като приложим за двуизмерни и триизмерни изображения на формата на дадена стока.
            
         
               6.
            
            
               Член 3, параграф 1, буква б) от Директива 2008/95/ЕО трябва да се тълкува в смисъл, че когато даден знак е описателен по смисъла на член 3, параграф 1, буква в), на този знак неизбежно му липсва отличителен характер съгласно член 3, параграф 1, буква б). Ако запитващият орган установи, че разглежданият знак не е описателен, той може да прецени неговия отличителен характер по смисъла на член 3, параграф 1, буква б) по отношение на стоките и услугите, обхванати от тази марка, и по отношение на предполагаемите очаквания на средния потребител на въпросната категория стоки и услуги, който е нормално информиран, наблюдателен и благоразумен.